Imtella' Novembru 1, 2021 Ir-rapport annwali tal-Qorti Ewropea tal-Awdituri sab problemi kumplessi li setgħu ġew trattati aħjar fejn jidħol l-infiq tal-fondi Ewropej mill-pajjiżi membri. Il-membru Malti f'din il-qorti, Leo Brincat, ippreżenta kopja ta' dan ir-rapport annwali ta' ħidma lill-Awditur Ġenerali, Charles Deguara. Il-Qorti Ewropea tal-Awdituri sabet diversi nuqqasijiet kumplessi fl-infiq ta' fondi Ewropej f'għadd ta' stati membri tal-Unjoni Ewropea. Il-membru Malti ta' din il-Qorti, Leo Brincat, qal li bil-budget tal-Unjoni Ewropea għas-sena d-dieħla rdoppja, l-akbar sfida se tkun kif in-nuqqasijiet li rriżultaw fir-rapport għall-2020 jiġu indirizzati. "U dawn l-aktar li jqumu meta jkun hemm proġetti mhux fejn tidħol Unjoni Ewropea waħedha imma fejn ikun hemm dak li jgħidulu shared management, li jidħlu Gvernijiet nazzjonali u Unjoni Ewropea flimkien. Hemmhekk għandek aktar ċans li jkun hemm aktar laxkezza." Waqt żjara fl-uffiċċju nazzjonali tal-verifika, is-Sur Brincat tkellem dwar Malta u qal li matul is-sena li għaddiet batiet biex assorbiet fondi Ewropej u f'dan ir-rigward tinsab kemmxejn taħt il-medja tal-Unjoni Ewropea. Fl-istess sitwazzjoni hemm il-Bulgarija, Spanja, l-Italja, il-Kroazja u s-Slovakkja. "Ma jfissirx li dawn il-fondi se jintilfu, importanti imma li l-proċess jitħaffef għax issa hemm aktar fondi x'jintefqu allura importanti li bil-pjan tal-irkupru, il-fondi jiġu utilizzati kemm jista' jkun malajr." Żied li l-aktar ħaġa importanti mhix li jintefqu l-fondi, imma li jintefqu kif suppost u fejn suppost. Saħaq fuq il-ħtieġa li kull pajjiż, inkluż Malta jħaffu l-proċess biex jużaw il-fondi. L-Awditur Ġenerali, Charles Deguara, qal li l-uffiċċju tiegħu jibqa' impenjat li jikkollabora mal-Qorti Ewropea tal-Awdituri u li rapport bħal dan jgħinhom fil-ħidma tagħhom għax għandhom għan komuni – li l-fondi pubbliċi jintużaw bl-aħjar mod possibli fl-interess taċ-ċittadini. "Il-findings tagħhom ħafna drabi jkunu jikkorrispondu ma' findings tagħna. Jekk qed insemmu nuqqas komuni fejn fl-entitajiet per eżempju huwa l-public procurement. Kemm f'dan ir-rapport kif ukoll tagħna nsibu nuqqasijiet f'dan is-settur importanti." Ir-rapport annwali tal-Qorti Ewropea tal-Awdituri iħeġġeġ ukoll lill-Unjoni Ewropea sabiex tfittex tirkupra s-47.5 biljun ewro dovuti mir-Renju Uniti issa li m'għadux membru tal-Unjoni Ewropea. Is-Sur Brincat qal li jinsab fiduċjuż li b'negozjati fil-ġimgħat li ġejjin, il-kwistjoni tiġi riżolta.